Istilah "alkaloid" (tegesé "mèmper alkali", amarga dianggep asipat basa) pisanan dienggo déning Carl Friedrich Wilhelm Meissner (1819), salah sijiné apotèker saka Halle (Jerman) kanggo nyebut sapérangan senyawa kang diéntuki saka èkstraksi wit-witan kang sipaté basa (ing wektu iku wis ditepungi, kaya ta, morfina, striknina, sarta solanina). Nganti saiki ditepungi watara 10.000 senyawa kang kagolong alkaloid kanthi struktur manéka banget, saéngga nganti saiki ora ana watesan kang cetha kanggoné.